На седници Сената Универзитета у Београду од 01.01.2012. године именована је Комисија за писање реферата за доделу звања професора емеритуса Проф. др Мирослави Јашовић-Гашић, неуропсихијатру и редовном професору Медицинског факултета у Београду у пензији, у следећем саставу:

**1. Професор др Душица Лечић-Тошевски, редовни професор Медицинског факултета, ужа научна област психијатрија, дописни члан САНУ;**

**2. Професор др Вера Поповић Бркић, редовни професор Медицинског факултета, ужа научна област Интерна медицина - Ендокринологија, редовни члан Медицинске академије СЛД-а;**

**3. Професор др Душан Дуњић, редовни професор Медицинског факултета, ужа научна област Судска медицина, ванредни члан Медицинске академије СЛД-а.**

Комисија је прегледала поднети материјал и има част да Сенату Универзитета у Београду поднесе следећи

**И З В Е Ш Т А Ј**

**Биографски подаци**

Проф. др Мирослава Јашовић-Гашић рођена је 30. марта 1946. године у Београду. Медицински факултет у Београду, уписала 1964/65 године, а дипломирала 1970. године као један од двадесет најбољих студената те генерације.

Специјалистички испит из неуропсихијатрије положила у Београду 25. марта 1977 године са одличним успехом, а звање субспецијалисте из области судске психијатрије стиче 2001. године.

Докторску дисертацију са насловом: "Психијатријски приступ дерматозама: етиологија и терапијске могућности", одбранила је са одличним успехом маја 1980 године на Медицинском факултету у Београду.

По дипломирању, волонтирала је на Радиолошком институту КБЦ "Звездара", а 1973. године заснива стални радни однос на Неуропсихијатријској клиници (тадашњи назив), односно Клиници за психијатрију Клиничког центра Србије, (садашњи назив). У радној организацији радила је као клинички лекар, лекар на специјализацији, специјалиста неуропсихијатар, начелник одељења, а последњих шест година свог рада на Клиници провела је као директор ове куће.

Од 1977. године обављала је дужност заменика начелника мушког одељења, а од 1983 године руководиоца Службе за интензивну негу Психијатријске клинике. После реорганизације Клинике 1985. године постаје шеф Одсека за ендогене психозе на мушком одељењу Клинике "Владимир Ф.Вујић". Од 1988. године прелази на место начелника Одељења за психозе при Дневној болници Института за психијатрију КЦС-а, а од априла 1996. године била је на месту начелника II клиничког оделења (за психотичне поремећаје) Клинике (центра) за психозе "Вл.Ф.Вујић". 2005. године изабрана је за директора Института за психијатрију (од 1-ог јануара 2010 назив промењен у Клиника за психијатрију) Клиничког центра Србије.

Свој педагошки рад Професорка Јашовић – Гашић започела је као предавач (1979 године), а потом и професор на Вишој Медицинској школи у Београду за предмет Медицинска психологија са психопатологијом и психијатријом. За асистента на Катедри за неуропсихијатрију Медицинског факултета у Београду изабрана је 1981. године (реизабрана 1984 године), а унапређена је у звање доцента избором 1988. године. 1993 године изабрана је за ванредног професора, а 1998 године за редовног професора при Катедри за психијатрију Медицинског факултета у Београду.

Боравила је на стручном усавршавању у Лондону, у више наврата, од 1983 године, базично у Guy’s Hospital-у у Лондону код Prof Dr James Watson – а, бавећи се изучавањем савременог истраживачког метода у психијатрији са посебним акцентом на схизофренију.

Као први аутор који је докторирао из области психодерматоза у нашој земљи, оснива Диспанзер за психодерматозе и наставља истраживање у овој области. Из ове активности проистиче и развој и унапређење лиазон психијатрије, тако да 1987. године оснива психијатријски тим у склопу онкологије, којим руководи и тиме уводи психоонкологију као обавезни део онкологије са посебно значајним истраживањима у домену карцинома дојке.

**Учешће у пројектима од међународног и националног значаја**

У периоду 1986/87 године учествовала је у међународном пројекту "Psychosocial adjustment to breast cancer and its treatments”, као руководилац пројекта са Југословенске стране, оснивајући психоонколошки тим у Београду. Пројекат је финансиран од стране Британског Савета у склопу АЛИС програма. Сем истраживачког рада у пројекту из ове сарадње су проистекле и друге активности, а нарочит значај имало је и неколико међународних симпозијума као и боравак Prof Dr James Watson-a у Београду и стална сарадња Института за психијатрију у Београду и Guy’s Hospital-а у Лондону, чији је иницијатор и организатор била Др М.Јашовић-Гашић.

Тема истраживања коју је финансирала РЗН у периоду од 1990-95 године била је „Изучавање депресивног синдрома у схизофренији са посебним освртом на психофармаколошке могућности“. Ово истраживање се наставља и у новом пројекту који финансира РЗН у наредном петогодишњем периоду 1996-2000 године. Поред низа публикованих и презентованих радова који су везани за тему истраживања, 1998. године је издата монографија "Депресија у схизофренији", чији је уредник била Др М. Јашовић-Гашић.

Од 2001-2005 учествовала је у пројекту Патогенетски процеси у схизофренији: Оксидативни стрес, когниција и могућности фармаколошке модификације”, финансиран од Министарства за науку и технологију под руководством Проф. Др Владимира Р. Пауновића

Од 2006-2010 учествовала је у пројекту "Нови молекули у контроли секреције хормона раста и енергетске хомеостазе код људи", Министарства за науку Републике Србије, под руководством Проф. Др Вере Поповић-Бркић.

Проф. др Мирослава Јашовић-Гашић актуелно учествује у два пројекта финансирана од стране Министарства за науку Републике Србије: Пројекат број 145019 (носилац Проф. др Вера Поповић), као и у Пилот пројекту при Пројекту број 143042Б (носилац Др Марија Радојчић)

Такође, учествовала у низу студија која се односе на клиничко испитивање психотропних супстанци.

**Педагошка активност**

Као студент медицине била је демонстратор на предмету патолошка анатомија. Сем редовног рада у практичној и теоријској настави за студенте медицине, учествује у настави за специјализанте из неуропсихијатрије, психијатрије, дечје психијатрије, клиничке фармакологије, медицинске психологије, неурологије, опште медицине, ургентне медицине, фармацеутске медицине, дерматологије, као и у последипломској настави из биолошке психијатрије, психотерапије и социјалне психијатрије. Била је члан Научно-наставног већа, шеф Катедре за психијатрију, до пензионисања.Пре тога била је секретар, а потом шеф Катедре за последипломску наставу из психијатрије у три мандата, руководилац наставе за специјализанте из психијатрије, руководилац наставе за стране студенте (настава на енглеском језику) у три мандата. Организатор субспецијализације из судске психијатрије у два мандата. Била је члан Комисије за континуирану медицинску едукацију на Медицинском факултету у Београду, до пензионисања.

Ментор је у изради студентских радова од којих су неки награђени и похваљени. За допринос у настави добила Плакету Конференције делегације студената Медицинског факултета 1988 године. Ментор је у 28 одбрањених магистарских тезa и 8 одбрањених докторских теза, а још у 4 је ментор чија се одбрана предвиђа у току ове и следеће године, и коментор у 4 докторске тезе које су пред одбраном. Била је члан испитне комисије за специјализацију из клиничке фармакологије, психијатрије, медицинске психологије и дечје психијатрије, ургентне медицине и фармацеутске информатике Председник испитне комисије за психијатрију, медицинску психологију и дечју психијатрију. Члан је комисија за оцену докторских дисертација и магистарских теза на Универзитетима у Београду, Нишу, Новом Саду, Крагујевцу као и на Универзитету у Подгорици,( Црна Гора и) и на Универзитету у Бања Луци, ( Република Српска).

Проф. Мирослава Јашовић- Гашић је била је члан великог броја комисија за избор у звање наставника и сарадника.

До 1991 године је била у звању професора на Вишој медицинској школи у Београду за предмет Медицинска психологија са психопатологијом и психијатријом.

**Научно-истраживачка активност**

Проф.Јашовић Гашић објавила је **327** библиографских јединица, од тога:

Уџбеници, поглавља у уџбеницима и практикуми – **26;**

Књиге и поглавља у књигама – **10;**

Монографије и поглавља у монографијама-**7**;

Радови у часопису индексираном у Current Contents-у (CC) или Science Citation Index-у (SCI) -**27**; ISI – **11; укупно 39** закључно са јуном 2011 год.

Краткасопштења и абстракти публиковани у часописима цитираним у Current Contents и Science Citation Index-**4;**

Радови у часопису индексираном у Medline-у- **16;**

Публикације у домаћим часописима-**88**;

Абстракти публиковани на међународним скуповима-**138**.

**Цитираност**

Публиковани радови Проф Јашовић Гашић су цитирани **235** пута у међународним часописима и књигама.

**Индекс компетентности**

Укупни индекс научне компетентности Проф. Јашовић- Гашић износи **Σ 562.**

**Уредништво у стручним часописима од међународног и националног значаја**

Проф. др Мирослава Јашовић- Гашић била је рецензент у више од 20 домаћих и страних часописа, а била је и рецензент Уџбеника за психијатрију за студенте медицине у Црној Гори и у Крагујевцу, као и низа монографија и стручних књига.

Била је гост-уредник броја званичног часописа Удружења психијатара Подунавских земаља Psychiatria Danubina који је изашао у јуну 2009. године (Medline, SCI и SSCI), а стални члан је и уређивачког одбора истог часописа. Главни је уредник часописа "Енграми" кога издаје Удружење психијатара Србије и Клиника за психијатрију КЦС-а, а члан је и уређивачког одбора часописа „Психијатрија данас“ кога издаје Удружење психијатара Србије и Институт за ментално здравље у Београду.

**Чланство у стручним и научним асоцијацијама**

Проф. др Мирослава Јашовић- Гашић члан је: Психијатријске секције СЛД-а (1977 – данас), извршног одбора Централно Европског Психофармаколошког удружења (2001- данас), Европског психијатријског удружења, Америчког психијатријског удружења, а посебно се истиче њено учешће у раду Академије медицинских наука СЛД-а (ванредни члан) и у Савету Удружења психијатара Србије.

Током своје богате стручне и научне каријере Проф. Јашовић-Гашић била је активни учесник многих стручних комисија и удружења, а посебно су значајне њене активности у оквиру Председништва Удружења за парцијалну хоспитализацију Југославије (1991-1993), Удружења психијатара Србије (председник у периоду 2007- 2011), Суда части Лекарске коморе Београда (потпредседник 2009- и даље), Етичког комитета Клиничког центра Србије и Судско-психијатријског одбора Медицинског факултета у Београду (председник 2005-2011).

**Увођење нових области и наставних предмета**

Професорка Јашовић-Гашић залагала се за концепт увођења Ургентне психијатрије у Ургентни центар, што би на неки начин омогућило бољу тријажу пацијената и терапијски приступ. Елаборат о овој врсти службе је дат на разматрање.

Почевши од докторске дисертације из области психодерматоза Проф.др Јашовић-Гашић уноси новине, побољшава услове за психијатријске пацијенте и уопште мења „стари клише“ о психијатрији.

Посебне активности у развоју здравствене службе у оквиру психијатрије су биле интензивне када је Проф. др Јашовић-Гашић била директор Клинике за психијатрију КЦС-а, а укратко се своде на следеће: одељења нису више подељена према полу, већ су заједничка као што је свуда у свету у психијатријским институцијама, скинуте су пиџаме (сем, наравно, уколико се ради о конкомитантном соматском обољењу), а психијатријски пацијенти носе комотну одећу коју би носили и у кућним условима и заправо погодују бржој адаптацији и социјализацији, што је познато да је велики проблем код психијатријских болесника. Урађена је нова систематизација усклађена са Законом о здравственој заштити и правима пацијената, тако да су одељења, одсеци, кабинети и поликлиничке службе организоване по савременим принципима психијатрије. Већ неколико година постоји Одељење за научно-истраживачки рад, што се такође уклапа у нови тренд у здравственој политици у институцијама највишег ранга, а одељење успешно ради и данас. Приређени су алгоритми за лечење најчешћих психијатријских поремећаја, што је у складу са савременим тенденцијама у психијатрији.

Проф. Јашовић Гашић се посебно ангажује на иновацијама и побољшању рада у великим психијатријским болницама, где се обавља едукација, спроводе стручни надзори и уопште постоји велика промена у прихватању психијатрије као равноправне медицинске дисциплине, чему је значајно допринела како консултативна психијатрија, тако и известан помак ка дестигматизацији психијатријских болесника и психијатрије као професије уопште.

Била је ангажована и у реализацији докторских студија у склопу неуронаука као руководилац са психијатријске стране на Медицинском факултету у Београду.

**Допринос активностима које побољшавају углед и статус факултета и Универзитета**

Потребно је нагласити да је као председник Централно Европског неуропсихијатријског колегијума (удружења) (CENP) Професорка Јашовић- Гашић добила велико међународно признање и поверена јој је организација XI-ог Конгреса CENP-а 2008. године на коме су учествовали еминентни стручњаци из иностранства, између осталих Председници Европског и Светског психијатријског удружења и експерти из појединих области у психијатрији. Конгрес је одржан паралелно са XIII Конгресом Удружења психијатара Србије, где је Проф. др М. Јашовић-Гашић била председник организационог одбора и добила заједно са сарадницима усмене и писмене похвале за изузетну организацију, професионалност и савременост тема оба Конгреса. Ово је само један од примера активности последњих година, а позната по својој неисцрпној енергији, спремности за иновације и ефикасности, прихваћена је у свим психијатријским круговима у окружењу и има значајне личне контакте са Председницима Светског и Европског удружења.

Као шеф Катедре за психијатрију успела је да у рекордном року акредитује нове програме за психијатрију, да финализира дугогодишње припреме рукописа током писања уџбеника за студенте и да као уредник (заједно са Проф. Др Лечић-Тошевски) у року изда нови уџбеник (2007), а затим и измењено и проширено друго издање (2010). Такође, са својим сарадницима пратила је израду практикума, тако да студенти медицине имају уџбенике који су апсолутно прилагођени новом курикулуму писаном у складу са принципима Болоњског програма. Катедра је добила два нова асистента, три унапређења у звање доцента, два унапређења у звање ванредних професора, једног редовног професора и добила је одређену кохезију наставних база и чланова, тако да се одлуке доносе много једноставније него што је то било у прошлости.

Проф. Др М. Јашовић-Гашић као члан Етичког комитета КЦС-а, председник Судско-психијатријског одбора Медицинског факултета и као потпредседник Суда части Лекарске коморе Србије доприноси и учествује у доношењу одлука за које је потребна не само стручност, него и велика одговорност и моралност, а за свој рад у овим организацијама најбољи показатељ је, да до сада није било грешака које би угрозиле било коју страну у конфликту, иако доношење одлука није увек лако и захтева храброст, а што је свакако једна од особина Професорке Јашовић-Гашић.

**Признања, награде и одликовања за професионални рад**

Добитник је бројних награда међу којима се истичу награда за 20 најбољих студената генерације Медицинског факултета (1969), Плакета за допринос у настави, Медицинског факултета Универзитета у Београду, (1988), Повеља СЛД-а у знак признања за дугогодишњи рад и изванредне заслуге на унапређењуздравствене службе (1991).

Проф. Јашовић-Гашић добитник је и различитих плакета, захвалница, диплома са одржаних састанака и предавања у земљи и у иностранству за успешне завршетке појединих едукација, током састанака истраживача клиничких студија, које се углавном односе на употребу појединих клиничких скала и дијагностичких инструмената.

**Предавања по позиву**

Проф. Јашовић-Гашић била је учесник бројних стручних састанака, симпозијума и конгреса.

Била је секретар и у два наврата председник Организационог одбора три Конгреса психијатара Србије (последњи 2008 године), који је ко-спонзорисан од стране Светског психијатријског удружења и коме је присуствовало више десетина познатих психијатара и научника из целог света.

Такође је била председник организационог и научног одбора десетак традиционалних годишњих Симпозијума Клинике за психијатрију, као и организатор више Континуираних едукација акредитованих од стране Здравственог Савета РС под покровитељством Клиничког центра и Медицинског факултета.

Свој стручни и научни рад презентовала је као предавач по позиву на преко 20 стручних састанака, а посебно се истиче њено учешће на 12th Central European Neuropsychopharmacological Symposium CENP („Is the treament of depression a matter of debate“), 2nd Eastern European Congress of Psychiatry, организован од стране Psychiatric Association for Eastern Europe and the Balkans (PAEEB) („Suicide and schizophrenia, our experience“), Collegium International Neuropsychopharmacologicum, CINP, Chicago, USA, 2008 („Patients’ attitudes towards risperidon solution“), Congress of American Psychiatric Association, Toronto, Canada 2007 („Doctors’ attitudes towards different formulations of risperidon“), 11th Central European Neuropsychopharmacological Symposium CENP 2006.године, Сарајево, Босна и Херцеговина(„Critical overview on guidelines for Bipolar Affective Disorder“) као и WPA World Congrеss of Psychiatry, Каиро, Египат, 2005 („Anxiety and depression among the female population in Serbia“).

**ЗАКЉУЧАК**

Професор Др Мирослава Јашовић-Гашић је специјалиста неуропсихијатар, редовни професор Медицинског факултета у Београду за ужу научну област психијатрија, била је директор Клинике за психијатрију КЦС, шеф Катедре за психијатрију, председник Судско-психијатријског одбора Медицинског факултета у Београду, потпредседник Суда части Лекарске коморе Београда, члан Етичког одбора Клиничког центра Србије, члан Комисије за континуирану медицинску едукацију, Медицинског факултета у Београду, председник Извршног одбора Централно-Европског психофармаколошког колегијума, главни уредник часописа „Енграми“, члан уређивачког одбора часописа „Psychiatria Danubina“ и „Психијатрија данас“, а као председник Удружења психијатара Србије дала је велики допринос угледу српске психијатрије и ван граница земље.

Набројане функције Проф. Др Јашовић-Гашић су проистекле из њеног дугогодишњег рада и заслуга као великог учитеља психијатрије, организатора, истраживача и научника. Генерације лекара су биле почаствоване да Профeсорка Мирослава Јашовић-Гашић буде предавач, ментор, учитељ и искрени пријатељ у стручној и професионалној подршци, студентима, специјализантима као и специјалистима психијатрије. Желимо да нагласимо да хумани, научни и педагошки допринос Проф.др Мирославе Јашовић-Гашић завређује највишу пажњу, а да стручне референце као и пожртвовани рад свакако гарантују објективност избора Професорке. др Мирославе Јашовић-Гашић у звање Професора емеритуса Универзитета у Београду.

На основу постигнутих резултата Професорке др Мирославе Јашовић- Гашић у науци, цитираности у часописима, стручном усавршавању и студијским боравцима на водећим страним клиникама, учешћу на међународним конференцијама, Универзитет и Медицински факултет у Београду постали су препознатљиво име у склопу пропагирања психијатрије нашег региона у свету.

Узимајући у обзир велике заслуге Професорке др Мирославе Јашовић- Гашић за развој и напредак Универзитета и Медицинског факултета у Београду и допринос њиховом угледу, као и њена запажена достигнућа у међународним активностима уз бројна признања и награде за свој професионални рад, Комисија је мишљења да Професорка др Мирослава Јашовић-Гашић испуњава све услове за избор у звање професора емеритуса Универзитета у Београду.

**ЧЛАНОВИ КОМИСИЈЕ:**

**Vb**

**Професор др Душица Лечић-Тошевски, редовни професор Медицинског факултета, ужа научна област психијатрија, дописни члан САНУ;**

**Професор др Вера Поповић Бркић, редовни професор Медицинског факултета, ужа научна област Интерна медицина - Ендокринологија, редовни члан Медицинске академије СЛД-а;**

**Професор др Душан Дуњић, редовни професор Медицинског факултета, ужа научна област Судска медицина, ванредни члан Медицинске академије СЛД-а.**

**У Београду, 24.02.2012.**